A Franziscu e Maria isposos noeddos

Si, Franziscu, podia
che atteros tempos mutos ricamare
nde dia duas coronas preparare,
una pro te e una pro Maria:

Una corona bella
cun fiores diversos intrecciados,
asulos e grogàncinos, rosados
pro fagher una luna e un’istella.

Un’isplendida luna
pro Maria Baule bona e bella
e, Franziscu, pro te sa mann’istella
d’una vida serena e de fortuna.

Ma in cuddu giardinu
ue deo coglia tantas cosas,
siccados sun geranios e rosas
pro culpa d’unu barbaru destinu.

Una sicca cresura
de ispinas m’inghiriat cudd’ortu
meu, irde unu tempus. Como mortu
s’isperu est e regna sa tristura.

Rio, già l’ischis tue,
e naro brullas pro chi tue rias,
ma subra sas lughentes fantasias
distesa de piantu est una nue.

Ma oe cant’ancora
pro Maria e pro te una canzone
ca ogni bell’amore o passione
bettat in custu coro s’aurora

D’unu tempus passadu
ei s’isperu de sorte mezzorada
e sento s’anima mia cunfortada
de su ch’hapo suffridu e hap’amadu.

Mi leo sa chiterra
misteriosa, accordo e canto forte,
o Maria o Franziscu, bona sorte
e siades felices in sa terra!